সংবাদ সম্মেলনে চেয়ারম্যান প্রার্থী গিয়াস উদ্দিন লিখিত বক্তব্যে বলেন, গত ৫ বছর আওয়ামীলীগের কর্মী ও উপজেলা চেয়ারম্যান হিসেবে মিরসরাইয়ের আবুতোরাব ট্র্যাজেডিসহ জনগনের সুখে দুঃখে নিরলস কাজ করে এসেছেন। প্রথম পর্বে ঘোষিত তফসিল অনুযায়ী ১৯ ফেব্রুয়ারি মিরসরাই উপজেলা পরিষদ নির্বাচন। নির্বাচনে চেয়ারম্যান পদে তিনি (গিয়াস উদ্দিন) ও উপজেলা আওয়ামীলীগের সভাপতি শেখ আতাউর রহমান দলীয় সমর্থন দাবি করেন। দলীয় প্রার্থী বাছাই করতে গত ২৪ জানুয়ারি উপজেলা কমিটি ও ইউনিয়ন কমিটির সভাপতি সম্পাদকদের নিয়ে একটি বৈঠক করা হয়। ওই বৈঠকে বর্তমান চেয়ারম্যান গিয়াস উদ্দিন দলের ওয়ার্ড কমিটির সভাপতি সম্পাদকদের ভোটে প্রার্থী বাছাইয়ের দাবি করেন। অপর প্রার্থী শেখ আতাউর রহমান ওয়ার্ড কমিটি ছাড়াই প্রার্থী বাছাইয়ের দাবি করেন। শেষ পর্যন্ত তৃনমূলের মতামত না নিয়ে সিদ্ধান্তের জন্য গত ২৫ জানুয়ারি নেতৃবৃন্দ মিরসরাইয়ের সংসদ সদস্য গৃহায়ন ও গণপূর্ত মন্ত্রী মোশাররফ হোসেনের দ্বারস্থ হয়। ওই দিন চট্টগ্রাম সার্কিট হাউজে মিরসরাইস্থ মাত্র নয়জন জেলা নেতার সাথে আলোচনা করে মন্ত্রী মোশাররফ হোসেন দলীয় চেয়ারম্যান প্রার্থী হিসেবে শেখ আতাউর রহমানের নাম ঘোষনা করেন। দলের কেন্দ্রীয় নির্দেশ উপেক্ষা করে মন্ত্রী আশীবার্দ পুষ্ট প্রার্থীর নাম ঘোষনা করায় উপজেলার তৃণমূল নেতাকর্মী সমর্থকদের মধ্যে অসন্তোষ দেখা দেয়। এছাড়া ভাইস চেয়ারম্যান পদে কোন প্রার্থী নির্ধারণ করা হয়নি। তিনি বলেন, বাংলাদেশ আওয়ামীলীগের সভাপতি প্রধানমন্ত্রী শেখ হাসিনা পাঠানো গত ২৬ জানুয়ারি স্বাক্ষরিত চিঠি অনুযায়ী প্রার্থী বাছাইয়ে জেলা, উপজেলা, ইউনিয়ন ও ওয়ার্ড কমিটির সভাপতি সম্পাদকদের ভোটে তিনি হেরে গেলে প্রার্থীতা প্রত্যাহার করে নিবেন। তিনি কেন্দ্রীয় নির্দেশনা অনুযায়ী চেয়ারম্যান, ভাইস চেয়ারম্যান প্রার্থী বাছাইয়ের দাবি করেন।